अण्णा हजारेंच्या नेतृत्वा खाला जनलोकपाल विधेयका खातीर देशव्यापी आंदोलन जालें आनी भारत देशांतली जनता सळसळट्या रगताची आसा हें जगाक कळ्ळें. अशें म्हणटात जुवान लोकां मदींच खंय सळसळटें रगत आसता. पूण आमच्या भारतांत फकत जुवानच न्हय तर जाण्टे-नेण्टे, दादले-बायलो, शार आनी गांवातले लोक - हांचे सगळ्यां मदीं एका नव्या हावेसाचें रगत घोळटा हें ह्या भ्रश्टाचार विरोधी जनआंदोलनान दाखोवन दिलां.
पूण आमी ताचे परस तांचें कवतूक आनीक एक गजाली खातीर करूंक जाय. तांणी उपास सोडटना म्हणलें, आतां आमी फकत अर्दी लडाय जिखल्यात. आमचो लडो चालू दवरूंक जाय. वेंचणुकेच्या वेळार जें धुमशेण चलता ते बदलपा खातीर वेंचणूक वेवस्था बदलपा खातीर आमी वावुरपाक जाय.
तांणी हो जो उलो मारला ताचे विशीं आमी बारकायेन विचार करून आमी कितें कितें केल्यार वेंचणूक प्रक्रिया निर्दोश जातली हाचेर विचार करून उपाय सोदून काडपाक जाय. नाजाल्यार हो उलो अण्णान मारला, बसूं दी तांकां परत उपासाक अशें म्हणून आनी हाताची घडी छातयेर धरून वग्गी रावलीं जाल्यार आमचें आयचें जैत खिणाचे जैत जातलें. आतां आमी अण्णा कडेन पळोवपाचें न्हय. आतां आमी अण्णा वांगडा वचपाचें थारावंक जाय. आतां उपासाचें अस्त्र न्हय मतदानाचें अस्त्र वापरूंक जाय.
हे आंदोलन बरें आसा, पूण असल्या लोकां खातीर हें आंदोलन बदनामजातलें काय अशें दिसतालें. पूण ना. सर्वज्ञानी अण्णाजीन पंचसुत्री तत्वां जाहीर केलीं आनी मनाक एक थाकाय दिसली. हय, हें आंदोलन आतां आमी आनीक मजबूत आनी बळकट करूंक शकतलीं. हें आंदोलन आतां नेटान फुडें वतलेंच. म्हाका एके बारा वर्सांचें चलयेन विचारलें, शुद्ध विचार आनी शुद्ध आचार म्हणल्यार कितें? फट उलोवप ना, प्रामाणीक रावप, इतलेंच मगे?
पूण अण्णाचे अण्णाशायेन म्हजे मदीं एक आशा जागयल्या. तांणी फकत राजकारण्यांक हालोवंक नात, ताणी जनतेच्या काळजांक हात घाला. तांचें एक जैत जालां. दुसरेंय जातलेंच आनी पंचसुत्री तत्वां ते परत एकदा समाजांत रिगोवपाक येसस्वी जातलेच. आनी आमी-तुमी सगळीं गर्वान म्हणूंक शकतलीं "हांव अण्णा".
